section_heading: Pred Pilatom i Herodom
paragraph_text: Budući da su Židovi i dalje navaljivali, pojavio se Isus pred Pilatom i treći put. Isus je imao trnovu krunu oko glave i grimizni plašt (crvenu vojničku kabanicu). A Pilat kaže Židovima: "Evo čovjeka! (lat. Ecce homo!) (Iv 19,5)." Time je želio reći kako je Isus puno pretrpio bičevanjem i izrugivanjem trnovom krunom pa on smatra, da bi to bilo dosta, jer ionako nije našao dovoljno dobar razlog, da ga osudi. Bio je u strahu, jer su Židovi rekli da po njihovom Zakonu mora umrijeti, jer je rekao da je Sin Božji. Ispitivao je Isusa, koji je šutio. Pilat mu reče: "Zar meni ne odgovaraš? Ne znaš li da imam vlast da te pustim i da imam vlast da te razapnem? (Iv 19, 10)". Isus mu je odgovorio, da ne bi imao nikakve vlasti, da mu nije dana odozgor. Pilat ga je želio pustiti, no Židovi vikahu: "Ako ovoga pustiš, nisi prijatelj caru. Tko god se pravi kraljem, protivi se caru. (Iv 19, 12)." Kada je čuo te riječi, Pilat je izveo Isusa i smijestio ga "na sudačku stolicu na mjestu koje se zove Litostrotos – Pločnik, hebrejski Gabata (Iv 19, 13)." Židovima je rekao: "Evo kralja vašega (Iv 19,14)." Oni su vikali, da ga se ukloni i razapne. Pilat se čudio, kako to da žele, da im razapne kralja, a oni odgovoriše, da im je rimski car jedini kralj. Pilat je odustao i predao Isusa, da se razapne.